b'\n_START_ARTICLE_\nMorgan Tsvangirai\n_START_SECTION_\nBakgrunn\n_START_PARAGRAPH_\nTsvangirai var f\xc3\xb8dt i Gutu-distriktet i Masvingo-provinsen i det dav\xc3\xa6rende S\xc3\xb8r-Rhodesia, som den eldste av ni barn. Faren var snekker og murer. Han forlot skolen tidlig, og i 1974 begynte han \xc3\xa5 arbeide i nikkelgruvene til selskapet Trojan Nickel Mine i provinsen Mashonaland Central nord\xc3\xb8st i landet. I l\xc3\xb8pet av sine ti \xc3\xa5r som gruvearbeider, avanserte han til stilling som arbeidsformann._NEWLINE_Tsvangirai giftet seg med Susan i 1978. Ekteparet fikk seks barn i l\xc3\xb8pet av sitt 31 \xc3\xa5r lange ekteskap.\n_START_SECTION_\nPolitisk arbeid\n_START_PARAGRAPH_\nDa Zimbabwe fikk sin uavhengighet i 1980, gikk den 28 \xc3\xa5r gamle Tsvangirai inn i det seirende partiet ZANU-PF, som ogs\xc3\xa5 da var under ledelse av Robert Mugabe. Tsvangirai skal har gjort en rask karriere innen partiet, samtidig som han engasjerte seg i fagforeningsarbeid. I 1989 ble han generalsekret\xc3\xa6r for den zimbabwiske fagbevegelsen ZCTU Zimbabwe (Congress of Trade Unions).\n_START_SECTION_\nFagforeningsleder\n_START_PARAGRAPH_\nMens Tsvangirai var i ledelsen for ZCTU, beveget denne sammenslutningen seg bort fra ZANU-PF, og etter hvert som Tsvangirais makt og innflytelse \xc3\xb8kte, ble forholdet til Mugabe og hans regjering stadig d\xc3\xa5rligere. Tsvangirai overlevde tre attentater, blant annet da han i 1997 ble fors\xc3\xb8kt kastet ut av vinduet p\xc3\xa5 kontoret sitt i tiende etasje._NEWLINE_I forkant av presidentvalget i 2002 sto fagbevegelsen for president Robert Mugabes viktigste opposisjon. I 1999 grunnla ZCTU det politiske partiet Bevegelsen for demokratisk forandring (MDC) med Tsvangirai som leder. Tsvangirai og MDC tapte valget. Han fikk f\xc3\xb8rti prosent oppslutning._NEWLINE_Tsvangirai fortsatte som opposisjonsleder og som kritiker av Mugabe og hans politikk. I forbindelse med presidentvalget i 2005, valgte et fragment av partiet \xc3\xa5 bryte med MDC da de mente at Tsvangirai begynte \xc3\xa5 bli for autorit\xc3\xa6r. Utbryterne g\xc3\xa5r fortsatt under navnet MDC, men anerkjente ikke Tsvangirais lederskap. Disse ville samtidig ikke stille i valget i 1995, da de mente at valget hverken ville bli fritt eller rettferdig. Tsvangirai mente derimot at man burde stille uansett.\n_START_SECTION_\nPresidentvalget i Zimbabwe 2008\n_START_PARAGRAPH_\nValget i 2008, som ble gjennomf\xc3\xb8rt den 29. mars, var preget av mindre vold enn de foreg\xc3\xa5ende. Southern African Development Community (SADC)-landene, og s\xc3\xa6rlig S\xc3\xb8r-Afrika presset p\xc3\xa5 for en rettferdig valglovgiving, noe som Mugabe tilsynelatende gikk med p\xc3\xa5. Tsvangirai fikk i forkant av valget forholdsvis stort spillerom til \xc3\xa5 holde kampanjer, noe han tidligere ikke hadde hatt. Han slapp imidlertid nesten ikke til i landets medier og klaget p\xc3\xa5 at han kun fikk tilgang p\xc3\xa5 ufullstendige og gamle valgmanntallslister. Videre p\xc3\xa5stod han at det var lagt ut proporsjonalt langt f\xc3\xa6rre stemmesteder i byene hvor han har stor oppslutning, enn p\xc3\xa5 landsbygden hvor Mugabes st\xc3\xb8tte er st\xc3\xb8rst._NEWLINE_Etter at de offisielle tall viste at ingen fikk mer enn 51% av stemmene i f\xc3\xb8rste valgomgang, slik den zimbabwiske valgloven krever, ble det utskrevet nyvalg den 27. juni. MDC hadde vunnet parlamentsvalgene. Det kom p\xc3\xa5stander om en rekke trusler og voldelige handlinger fra Mugabes st\xc3\xb8ttespillere mot alle former for valgkamp fra opposisjonen. Den 22. juni valgte Tsvangirai \xc3\xa5 trekke MDC og seg selv fra presidentvalget med blant annet f\xc3\xb8lgende uttalelse: \xc2\xab- Vi i MDC kan ikke oppfordre folk til \xc3\xa5 stemme 27. juni n\xc3\xa5r det kan koste dem livet.\xc2\xbb _NEWLINE_. I juni 2007 s\xc3\xb8kte Tsvangirai tilflukt i den nederlandske ambassaden.\n_START_SECTION_\nStatsminister\n_START_PARAGRAPH_\nTsvangirai og Mugabe inngikk en maktfordelingspakt 15. september 2008 etter internasjonal press og megling fra S\xc3\xb8r-Afrikas president Thabo Mbeki. MDC inngikk denne egentlig umulige koalisjonen mens Zimbabwes \xc3\xb8konomi kollapset under en hyperinflasjon. I praksis greide Mugabe \xc3\xa5 beholde det meste av den reelle makten, og MDC m\xc3\xa5 finne seg i \xc3\xa5 bli overstyrt av ZANU-PF i de fleste viktige, kontroversielle sakene. Under pakten ble Tsvangirai statsminister. Den 6. mars 2009 omkom Morgans kone, Susan, i en bilulykke s\xc3\xb8r for Harare i Zimbabwe. Ulykken skjedde da en m\xc3\xb8tende lastebil  kom ut av kj\xc3\xb8rebanen og frontkolliderte med Tsvangirais bil. Morgan Tsvangirai ble selv skadet i ulykken. Han avviste senere at ulykken var et attentat. Da Zimbabwes nye grunnlov tr\xc3\xa5dte i kraft i 2013, ble statsministerembetet p\xc3\xa5 ny avskaffet.'